物理學（粵拼：mat6 lei5 hok6；英國話：Physics；希臘話：φύσις），簡稱物理，係一門自然科學。佢主要研究嘅係宇宙嘅基本組成要素：物質、物質喺時間同空間入面嘅運動、同埋好似係能量或者力呢啲相關嘅概念都係物理嘅研究題目－細至構成物質嘅基本粒子，大至成個宇宙，都係物理學嘅研究範圍。佢主要係透過分析同發現宇宙嘅基本定律（呢啲定律通常係用數學方程式嚟表達嘅）嚟去了解宇宙點運行。因為宇宙入面幾乎所有嘢都會受制於呢柞定律，物理學可以話係自然科學之中最基本（Fundamental），覆蓋面最廣嘅。